उंदे चा इक परी नै राजे गी बौली पर औने दा कारन पुच्छेआ। राजे नै उस परी गी दस्सेआ जे उस गी भुक्ख लग्गी दी ऐ। परी नै फ्ही उसी पुच्छेआ जे तुस के खाना चांह्‌दे। राजे नै उस गी अपनी मन-पसंद दियां चीचां दस्सियां। तां जे थोड़े चिरै बिच्च गै उयै चीचां गर्मा-गर्म, थालै च पेदियां लेइयै इक परी राजे कोल आई गेई। राजे नै अपनी मन-पसंद दी रुट्‌टी खादी। परियें राजे गी आखेआ जे तुस रोज जेलै बी भुक्ख लग्गै स्हाड़े कोल आई जा करो। पर राजे नै जवाब दित्ता जे में इत्थूं तौले कोला तौले बापस चाह्‌न्नां। इस करी रोज थुआड़े कोल खबरै आई सकां जां नेईं। तां परियें राजे गी आखेआ जेकर तुस इत्थु जागेओ तां असें गी बी अपने कन्ने लेई जायो। अस हून होर जादै चिरै जिन्नै कोल रौह्‌ना नेईं चांह्‌‌दियां। राजे नै बी उनें गी कन्ने लेई जाने दा बायदा करी ओड़ेआ। फ्ही ओदा मन कीता जे जिन्नै दे मैह्‌ले दे बाह्‌रें बी जाइयै दिक्खै जे मैह्‌लै दे बाह्‌रें सच्चें गी खतरा ऐ जां सुक्खा डर गै पाया गेआ ऐ।